Ғиниәтулла Сафиулла улы. Шулай, архивтарҙа өйрәнәһе, асыҡлайһы әйберҙәр бик күп. Бөгөн, шөкөр, күп нәмә асыла. Йәштәргә мөмкинлек ҙур хәҙер эшләргә. Элек ҡайҙа ул ундай яйҙар, өҫтәүенә күп нәмә сикләнә ине, бөтә фонд та асылмай ине бит. Мәҫәлән, мин Ризаитдин Фәхретдиновтың фондын ҡарайым тип Ленинградта Көнсығышты өйрәнеү институтына аспирант саҡта уҡ мөрәжәғәт итә башланым. Бер барҙым, ике, миңә, “фонд еще не описан”, тип бирмәнеләр уларҙы. Тасуирлау эшләнгәнен белгәс, 2004 йыл, ҡабат барҙым. Ысынлап та, Ризаитдин Фәхретдинов фонды ике йөҙҙән артыҡ һаҡлау берәмегенән тора, ваҡытында академик Самойлович һорағас, һайлап ебәргәндер инде, һәм, бына, өйрән дә өйрән! Мәҫәлән, тарихи Башҡортостанда мәғрифәтселек хәрәкәтенә юл ярыусыларҙың береһе, Ырымбурҙағы Неплюев кадет корпусы уҡытыусыһы, ғалим, әҙип Сәлихйән Күкләшевты татарҙың тоҡомдан килгән дворяны, тип яҙалар бит инде ҡәрҙәш коллегалар. Р. Фәхретдинов фондын ҡараһам, сығанаҡтарҙа аҡҡа ҡара менән башҡорт тип яҙып ҡуйылған. Был хаҡта монографияларымда ла яҙҙым, дәреслектәргә лә индерҙем. Бер ниндәй ҙә татар дворяны түгел, башҡорт, ҡыҙғанысҡа ҡаршы, ярлыланған, хәйерселеккә төшкән башҡорт дворянының улы. Ул өйләнмәгән дә хатта, дворян титулы булһа ла, йәшәр урыны ла булмаған. Бер татар сауҙагәренең флигелендә йәшәп үлеп киткән. Архивта эҙләнергә лә эҙләнергә кәрәк әле беҙгә, теләк кенә булһын!